Document ID: 32012D0696

KOMMISSIONENS AFGØRELSE
af 6. november 2012
om ændring af afgørelse 2012/88/EU om den tekniske specifikation for interoperabilitet gældende for togkontrol- og kommunikationsdelsystemerne i det transeuropæiske jernbanesystem
(meddelt under nummer C(2012) 7325)
(EØS-relevant tekst)
(2012/696/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2008/57/EF af 17. juni 2008 om interoperabilitet i jernbanesystemet i Fællesskabet (1), særlig artikel 6, stk. 1, andet afsnit, og
ud fra følgende betragtninger:
(1)
Den 16. april 2012 fremsatte Det Europæiske Jernbaneagentur en henstilling med referencen ERA/REC/03-2012/ERTMS. Denne henstilling ligger til grund for nærværende afgørelse.
(2)
Jernbanesektoren havde anmodet om udvikling af yderligere funktioner i ERTMS/ETCS-systemet (European Rail Traffic Management System/European Train Control System) for at gøre det lettere at tage ETCS i brug hurtigt på de eksisterende konventionelle banestrækninger, og denne udviklingsopgave indgik i det aftalememorandum, som Europa-Kommissionen og sektorens organisationer indgik i juli 2008. I denne afgørelse bør disse yderligere funktioner indsættes i en ny basisversion af specifikationerne, den såkaldte »baseline 3«, som ansøgerne kan anvende hele vejen i gennem i stedet for de ERTMS/ETCS-specifikationer, der er fastsat i Kommissionens afgørelse 2012/88/EU af 12. januar 2012 om den tekniske specifikation for interoperabilitet gældende for togkontrol- og kommunikationsdelsystemerne i det transeuropæiske jernbanesystem (2) (seneste udgave af baseline 2, der også betegnes 2.3.0d). Et vigtigt træk ved baseline 3 er, at tog med ERTMS/ETCS-udstyr efter baseline 3-specifikationerne skulle kunne køre på strækninger med ERTMS/ETCS efter baseline 2-specifikationerne, uden at ERTMS/ETCS-systemet giver anledning til yderligere tekniske eller driftsmæssige restriktioner. Det skulle også være muligt at konfigurere baseline 3 på strækninger således, at det sikres, at de er kompatible med tog, der har ERTMS/ETCS-udstyr efter baseline 2-specifikationerne (kun ved anvendelse af funktioner fra version 2.3.0d). Baseline 3 løser også udestående punkter i ERTMS/ETCS såsom bremsekurver og ergonomiske forhold ved DMI.
(3)
Det anerkendes, at specifikationerne i baseline 2 har været stabile siden vedtagelsen af Kommissionens beslutning 2008/386/EF af 23. april 2008 om ændring af bilag A i beslutning 2006/679/EF om den tekniske specifikation for interoperabilitet vedrørende delsystemet Styringskontrol og signaler i det transeuropæiske jernbanesystem for konventionelle tog og bilag A i beslutning 2006/860/EF om den tekniske specifikation for interoperabilitet vedrørende delsystemet Togkontrol og signaler i det transeuropæiske jernbanesystem for højhastighedstog (3). Der bør derfor fortsat være muligt at bruge dem. Dog anvendes de reviderede testspecifikationer (som der henvises til i bilag A, tabel A2, indeks 37b og 37c) for det mobile ERTMS/ETCS-udstyr. Da baseline 3 afklarer et antal udestående punkter, bør implementeringen af baseline 2 på disse punkter desuden bygge på de relevante specifikationer i baseline 3, jf. bilag A.
(4)
Det Europæiske Jernbaneagentur har revideret ERTMS-specifikationerne til mobilkommunikationsfunktioner for jernbaner GSM-R (som der henvises til i bilag A, tabel A2, indeks 32, 33, 34 og 65). De reviderede specifikationer ændrer ikke kravene, men indeholder en klar og utvetydig klassificering af de eksisterende obligatoriske krav i dokumenterne om EIRENE-nettet (European Integrated Radio Enhanced Network) og letter derved certificering, etablering af overensstemmelse og verifikation.
(5)
Hvad angår specifikationer, der er angivet som »reserveret« i bilag A, tabel A2, indeholder det aftalememorandum, som Europa-Kommissionen, Det Europæiske Jernbaneagentur og organisationerne i den europæiske jernbanesektor indgik den 16. april 2012 om at styrke samarbejdet om forvaltningen af ERTMS, en række bestemmelser, herunder om, at Det Europæiske Jernbaneagentur fastsætter en tidsplan, der skal sikre, at testspecifikationerne valideres, og at disse »reserverede« specifikationer tilvejebringes i tide.
(6)
Afgørelse 2012/88/EU bør ændres i overensstemmelse hermed.
(7)
Foranstaltningerne i denne beslutning er i overensstemmelse med udtalelse fra det udvalg, der er omhandlet i artikel 29, stk. 1, i direktiv 2008/57/EF -
VEDTAGET DENNE AFGØRELSE:
Artikel 1
I afgørelse 2012/88/EU foretages der følgende ændringer:
1)
Artikel 6 udgår.
2)
Følgende artikel indsættes:
»Artikel 6a
Under gennemførelsen af den TSI, der er fastsat i bilag III til denne afgørelse, finder et af de to sæt specifikationer, der er anført i bilag A, tabel A 2, anvendelse. Baseline 3-specifikationerne skal vedligeholdes således, at tog med ERTMS/ETCS-udstyr efter baseline 3-specifikationerne, kan køre på strækninger med ERTMS/ETCS efter baseline 2-specifikationerne uden yderligere tekniske eller driftsmæssige restriktioner.«
3)
Bilag A affattes som angivet i bilag I til denne afgørelse.
4)
Bilag G affattes som angivet i bilag II til denne afgørelse.
Artikel 2
Denne beslutning anvendes fra den 1. januar 2013.
Artikel 3
Denne beslutning er rettet til medlemsstaterne.
Udfærdiget i Bruxelles, den 6. november 2012.

Labels: 7
8
15